b'\n_START_ARTICLE_\nPeta egip\xc4\x8danska dinastija\n_START_PARAGRAPH_\nPeta dinastija Starega egip\xc4\x8danskega kraljestva je vladala pribli\xc5\xbeno 150 let od okoli 2494 do 2345 pr. n. \xc5\xa1t. Ni bila tako slavna kot \xc4\x8cetrta dinastija pred njo. Faraoni iz Pete dinastije so znani po tem, da so zgradili Amonove templje v Abusirju. Iskali in pridobivali so baker, gnajs in turkiz. Trgovali so tudi s Puntom. Imena nekaj faraonov so odkrili celo v bli\xc5\xbeini Marmarskega morja. Domneva se, da je pomembno vlogo pri ustanavljanju dinastije imela kraljica Kentkaus I. Po podatkih na enem od papirusov so bili prvi trije faraoni iz Pete dinastije bratje.\n_START_SECTION_\nUserkaf\n_START_PARAGRAPH_\nKako je faraon Userkaf ustanovil Peto dinastijo \xc5\xa1e vedno ni povsem jasno. Westcarjev papirus, napisan v Srednjem kraljestvu, pripoveduje zgodbo, da je bilo faraonu Kufuju (Keops) iz \xc4\x8cetrte dinastije prerokovano, da bodo troj\xc4\x8dki, ki jih bo rodila \xc5\xbeena visokega Rajevega sve\xc4\x8denika v Sakbuju, vrgli s prestola njega in njegove naslednike. Kufu je posku\xc5\xa1al troj\xc4\x8dke Userkafa, Sahureja in Neferirkareja umoriti. V zadnjih letih so znanstveniki to zgodbo prepoznali kot legendo in priznali svojo nevednost o tem, kako je pri\xc5\xa1lo do prehoda iz ene dinastije v drugo._NEWLINE_V \xc4\x8dasu Pete dinastije se je v egip\xc4\x8danski religiji zgodilo ve\xc4\x8d pomembnih sprememb. V kraljevih grobnicah so se pojavile najzgodnej\xc5\xa1e pogrebne molitve, znane kot piramidna besedila. Pomemben je postal kult boga Raja in faraoni od Userkafa do Menkauhor Kaiuja so v bli\xc5\xbeini Abusirja gradili njemu posve\xc4\x8dene templje. Kasneje v tej dinastiji je postal pomemben tudi kult Ozirisa, kar je najbolj opazno v Unasovi grobnici.\n_START_SECTION_\nD\xc5\xbeedkare Isesi\n_START_PARAGRAPH_\nMed nekraljevskimi Egip\xc4\x8dani tistega \xc4\x8dasa je zaradi svoje modrosti zaslovel Ptahhotep, vezir D\xc5\xbeedkare Isesija. Kasnej\xc5\xa1i prepisovalci so njemu pripisovali Ptahhotepove maksime. Z napisi so bile podobno kot kraljeve okra\xc5\xa1ene tudi grobnice nekraljevskih oseb, samo da so bile na stenah namesto molitev napisane njigove biografije.'